b'\n_START_ARTICLE_\nElistvere j\xc3\xa4rv\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 170\xc2\xa0hehtaaria ja se on 2,9 kilometri\xc3\xa4 pitk\xc3\xa4 ja 950 metri\xc3\xa4 leve\xc3\xa4. Sen laskujokena toimii Amme j\xc3\xb5gi, joka on samalla sen l\xc3\xa4pivirtausjoki. Siihen laskevat my\xc3\xb6s Juula kraavi ja Nava oja, joka on Raigastveren j\xc3\xa4rven ja Soitsj\xc3\xa4rven yhteinen laskuoja. J\xc3\xa4rven valuma-alueen laajuus on 171,0\xc2\xa0neli\xc3\xb6kilometri\xc3\xa4._NEWLINE_J\xc3\xa4rvi on luodattu ja sen keskisyvyys on 2 metri\xc3\xa4 ja suurin syvyys 3,5 metri\xc3\xa4. J\xc3\xa4rven laskennalliseksi tilavuudeksi voidaan m\xc3\xa4\xc3\xa4ritt\xc3\xa4\xc3\xa4 0,0034\xc2\xa0kuutiokilometri\xc3\xa4 eli 3,4 miljoonaa m\xc2\xb3. J\xc3\xa4rven rantaviivan pituus on 7,6 kilometri\xc3\xa4.\n_START_SECTION_\nJ\xc3\xa4rven luokittelu ja ekologia\n_START_PARAGRAPH_\nJ\xc3\xa4rvi on Vesipolitiikan puitedirektiivin (VPD) (viroksi Veepoliitika Raamdirektiivi, (VRD)) luokituksen (VRD 2) mukaan veden kovuuden osalta keskikova j\xc3\xa4rvi, jonka vesimassa ei mataluutensa vuoksi l\xc3\xa4mp\xc3\xb6tilakerrostu (viroksi keskmise karedusega kihistumata veega j\xc3\xa4rv)._NEWLINE_J\xc3\xa4rvi luokitellaan limnologisesti kasvillisuudeltaan rehev\xc3\xb6ityneeksi (viroksi makrof\xc3\xbc\xc3\xbcdij\xc3\xa4rv tai suurtaimerikas j\xc3\xa4rv, MF), jolloin sek\xc3\xa4 pohja- ja rantakasvillisuus ett\xc3\xa4 kelluvalehtinen kasvillisuus kukoistaa. T\xc3\xa4llaiset j\xc3\xa4rvet ovat yleens\xc3\xa4 my\xc3\xb6s matalia.'